ટીનેજમાં પ્રવેશી રહેલા અભિકે ઇન્ટરનેટના મહાસાગરમાં ગોથાં મારવા માડ્યાં અને ઓનલાઇન ટ્યૂટોરિયલ શીખવા માંડ્યા. એન્ટિવાયરસ ફાયરવૉલ સીસ્ટમ્સ અને વેબસાઇટ બ્લોકિંગ સીસ્ટમ્સ જેવા મૂળભૂત સોફ્ટવેર વિકસાવવાનો પ્રયત્ન કરવા લાગ્યો. બધું સરળ નથી હોતું અને અણધારી આફત આવી શકે છે તેવો બોધપાઠ અભિકને આવા શીખવાના પ્રાથમિક અભ્યાસ દરમિયાન મળી ગયો હતો. અભિકે તેના સ્કૂલની કમ્પ્યૂટર લેબોરેટરીમાં તેણે બનાવેલા એન્ટિવાયરસ ક્લિઅર 7નો ઉપયોગ કર્યો ત્યારે એકસાથે 19 કમ્પ્યૂટર ક્રેશ થઇ જવાની આપત્તિ સર્જાઇ ગઇ હતી. આ ઘટનામાં તેના સહાધ્યાયીઓ અને સ્ટાફે તેને નિરુત્સાહ કરનાર વચનો સંભળાવ્યાં પણ અભિક તેનો પ્રયત્ન કરતો જ રહ્યો, બલકે વધુ સઘન પ્રયત્ન કરવા લાગ્યો.